Openbare werke verloor glo R35 miljard in vyf jaarMinister Thulas Nxesi (regs voor). Foto: GCIS Die verlies van R34,98 miljard is ontbloot tydens die departement se hersiening van ongeveer 1,3 miljoen transaksies van die Eiendomsbestuurshandelsentiteit (EBHE) sedert 2009. Die verliese is in ŉ vertroulike verslag vervat wat die koerant glo onder oë gehad het. Die verliese was “as gevolg van prosesse in die voorsieningskettingbestuur wat nie nagekom is nie”. Dit blyk egter dat daar die afgelope vyf jaar ‘n bestendige afname was in die verliese van openbare fondse. Volgens die verslag was daar in die 2009/10 finansiële jaar ŉ verlies van R22 miljard, R4,9 miljard in 2010/11 en R3,8 miljard in 2011/12. In 2012/13 was daar verliese van R3,1 miljard en R600 miljoen in die laaste jaar. Nagenoeg R1,1 miljard het weens bedrog verlore gegaan. Thulas Nxesi, minister van openbare werke, sal na verwagting Maandag tydens ŉ mediakonferensie meer besonderhede oor die verslag verskaf. Die verslag sal na verwagting beskikbaar gemaak word na dit Dinsdag in die parlement voorgelê is.